
B7‑0341/2012
Uznesenie Európskeho parlamentu o zriadení právneho rámca EÚ na ochranu domácich a túlavých zvierat

(2012/2670(RSP))
Európsky parlament,
–
so zreteľom na veľké množstvo petícií občanov EÚ, v ktorých požadujú zriadenie právneho rámca EÚ na ochranu domácich a túlavých zvierat (1613/10, 1274/2011, 1321/2011, 1377/2011, 1412/2011 a iné),

–
so zreteľom na Európsky dohovor o ochrane domácich zvierat (CETS č. 125),

–
so zreteľom na článok 202 ods. 2 rokovacieho poriadku,
A.
keďže v článku 13 ZFEÚ sa uvádza, že vzhľadom na to, že zvieratá sú cítiace bytosti, Únia a členské štáty musia brať maximálny ohľad na požiadavky ich blaha;

B.
keďže neexistujú žiadne právne predpisy EÚ o ochrane domácich a túlavých zvierat, a to aj napriek tomu, že veľkosť populácie domácich zvierat v EÚ sa odhaduje na viac ako sto miliónov;

C.
keďže Európsky dohovor o ochrane domácich zvierat ešte nepodpísali všetky členské štáty;

D.
keďže domáce a túlavé zvieratá sú v mnohých členských štátoch obeťami krutého zaobchádzania a týrania a keďže predkladatelia petícií poukazujú najmä na členské štáty v južnej a východnej Európe;

1.
vyzýva Európsku úniu a členské štáty, aby ratifikovali Európsky dohovor o ochrane domácich zvierat a transponovali jeho ustanovenia do vnútroštátnych právnych systémov;

2.
vyzýva Komisiu, aby navrhla právny rámec EÚ na ochranu domácich a túlavých zvierat, ktorý bude zahŕňať:

•
pravidlá na identifikáciu a registráciu zvierat, 

•
stratégie správy túlavých zvierat vrátane programov očkovania a sterilizácie,

•
opatrenia na presadzovanie zodpovedného vlastníctva,

•
zákaz psiarní a útulkov, ktoré nemajú povolenie,

•
zákaz zabíjania túlavých zvierat bez lekárskeho potvrdenia,

•
informačné a vzdelávacie programy na školách o blahu zvierat,

•
prísne postihy, ktoré sa uložia každému členskému štátu, ktorý nebude dodržiavať tieto pravidlá;

3.
poveruje svojho predsedu, aby postúpil toto uznesenie Rade a Komisii.

